*Előterjesztve:* *a Közoktatási, Közművelődési, Sport*

*Egészségügyi, Szociális és Lakásügyi Bizottsághoz*

**E L Ő T E R J E S Z T É S**

**a Képviselő-testület 2023. augusztus 31-i rendkívüli ülésére**

**Tárgy:** Javaslat a Magyar Máltai Szeretetszolgálat Egyesülettel a hajléktalan személyek rehabilitációjára feladat-ellátási szerződés megkötésére

**Készítette:** …………………………………

Ötvös Zoltán osztályvezető

Intézményirányítási Osztály s.k.

**Egyeztetve:**

…………………………………

Vargáné Luketics Gabriella

humánszolgáltatási igazgató s.k.

**Látta:** ……………………………………

dr. Szalai Tibor jegyző

……………………………..

dr. Silye Tamás jegyzői igazgató

*A napirend tárgyalása zárt ülést nem igényel.*

**Tisztelt Képviselő-testület!**

Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 13. § (1) bekezdés 10. pontja alapján a helyi önkormányzat feladata a területén hajléktalanná vált személyek ellátásának és rehabilitációjának, valamint a hajléktalanná válás megelőzésének biztosítása, mely feladat ellátása az Mötv. 23. § (5) bekezdés 12. pontja alapján a kerületi önkormányzatot is terheli.

A szociális igazgatásról és a szociális ellátásokról szóló 1993. évi III. törvény (továbbiakban: Szt.) 86. § (1) bekezdése szerint az önkormányzat köteles biztosítani a hajléktalan személyek nappali ellátását. 2012. január 1-jétől az utcai szociális munka nem kötelező feladata a települési önkormányzatnak, de az ellátás továbbra is biztosított a kerületben.

A Képviselő-testület a 360/2007.(X.25.)határozatávalhatározatlan idejűellátási szerződést kötött a Magyar Máltai Szeretetszolgálat Közép-Magyarországi Régiójával (továbbiakban: Máltai Szeretetszolgálat) az utcai szociális munka és a hajléktalan személyek nappali ellátásának biztosítására.

A szerződés a 2015. évben módosult, majd 2023. április 1. napjától a 160/2023. (III.30.) képviselő-testületi határozattal – a módosulásokat, kiegészítéseket is magába foglaló - új szerződés lépett hatályba.

Az Mötv szerint az Önkormányzat ellátási kötelezettsége kiterjed a hajléktalanná vált személyek rehabilitációjára is, ezért a Máltai Szeretetszolgálat II. kerületi Utcai Gondozó Szolgálata kidolgozta a II. kerület területén életvitelszerűen élő hajléktalan emberek rehabilitációját segítő programját. *(A rehabilitációs programtervezet és költségvetése az előterjesztés mellékletét képezi.)*

A programban 4 fő hajléktalan személy egyéni gondozási tevékenysége, támogatása valósulna meg 2 fő szociális munkás segítségével, a gondozási folyamat a 2023. év szeptemberében indulna, s első ízben december végéig tartana.

A 4 hónapos időszak szakmai monitorozása, értékelése után a 2024. évben folytatódhatna több érintett személy bevonásával a rehabilitációs program.

A Budapest Főváros II. Kerületi Önkormányzat Képviselő-testülete az Önkormányzat 2023. évi költségvetéséről szóló 6/2023. (II. 28.) önkormányzati rendelet 4. sz. tábla B/7. *„Önként* *vállalt önkormányzati feladatok”* eredeti előirányzatként bruttó 1 000 000 Ft, azaz egymillió forint támogatás került betervezésre.

A Rendeletben megállapított összeg az Ellátási Osztály 10090 osztály *„Hajléktalan emberek felkarolása”* kódján került megtervezésre.

*A szerződés tervezete a határozati javaslat mellékletét képezi.*

Az Szt. 122. §-a szerint„a helyi önkormányzat képviselő-testülete az ellátási szerződés megkötését, a szerződés módosítását, illetve megszüntetését nem ruházhatja át.”

A fentiek alapján kérem a Tisztelt Képviselő-testületet szíveskedjék megtárgyalni és elfogadni a határozati javaslatot.

**HATÁROZATI JAVASLAT**

A Képviselő-testület úgy dönt, hogy a hajléktalan személyek rehabilitációjának tárgyában a Magyar Máltai Szeretetszolgálat Egyesülettel (székhely: 1025 Budapest, Szarvas Gábor út 58.-60., adószám: 19025702-2-43) annak rehabilitációs programja- és költségvetés tervezete alapján - a jelen határozat mellékletét képező Feladat-ellátási szerződést egyező akaratnyilvánítással - 2023. szeptember 1. és 2023. december 31-ei időszakra megköti.

A Képviselő-testület egyúttal felhatalmazza a Polgármestert arra, hogy a Feladat-ellátási szerződés megkötését – az esetlegesen szükségessé váló technikai jellegű módosításokat követően - az Önkormányzat nevében aláírja.

**Felelős:** Polgármester

**Határidő:** 2023. szeptember 1.

*(A határozati javaslat elfogadásához egyszerű többségű szavazati arány szükséges.)*

**Budapest, 2023. augusztus 21.**

**Kovács Márton**

alpolgármester s.k.

*határozati javaslat melléklete*

**FELADAT-ELLÁTÁSI SZERZŐDÉS**

amely létrejött egyrészről:

a **Budapest Főváros II. Kerületi Önkormányzat** (1024 Budapest, Mechwart liget 1. ÁHTI azonosító: 745213, adószáma: 15735650-2-41) képviseletében **Örsi Gergely** polgármester, mint Támogató (a továbbiakban: Támogató)

másrészről:

a **Magyar Máltai Szeretetszolgálat Egyesület** (székhelye: 1125 Budapest, Szarvas Gábor út 58-60., adószáma:19025702-2-44**,** nyilvántartásba vette: Fővárosi Bíróság a 7.Pk.20910/1989/1. számú végzése, a 01-02-0000010-es nyilvántartási számon) képviseletében: **Morva Emília** régióvezető és **Molnár Tamás** regionális ügyvezető, mint Támogatott (a továbbiakban: Támogatott)

együttesen említve **Felek** között, a lent megjelölt helyen és időben az alábbi feltételekkel.

1.) Magyarország helyi önkormányzatairól szóló 2011. évi CLXXXIX. törvény 13. § (1) bekezdés 10. pontja alapján a helyi önkormányzat feladata a területén hajléktalanná vált személyek ellátásának és rehabilitációjának, valamint a hajléktalanná válás megelőzésének biztosítása. Ennek érdekében a Képviselő-testület …../2023.(VIII.31.) határozat alapján a Támogatott az alább felsorolt feladatok ellátását biztosítja:

* a II. kerület területén életvitelszerűen élő 4 fő hajléktalan személy (továbbiakban: gondozott) rehabilitációjával kapcsolatos feladatok, tevékenységek ellátása, különösen:
* intézményi elhelyezés, egyéni lakhatási forma támogatása, motivációs eszközök biztosítása (pl. ruhanemű, élelmiszercsomag, tisztasági felszerelések, BKK menetjegyek, eszközök téli utcai ellátáshoz), személyre szabott eszközök biztosítása (pl. hallókészülék, háztartási eszközök, gyógyászati segédeszközök stb.),
* egyéni gondozási tevékenységek, támogatások megvalósítása,
* egyéni támogatási terv készítése, mely tartalmazza a szociális munka lépéseit és a biztosított eszközöket is.

2.) A Budapest Főváros II. Kerületi Önkormányzat Képviselő-testülete az Önkormányzat 2023. évi költségvetéséről szóló 6/2023. (II. 28.) önkormányzati rendelet 4. sz. tábla B/7. *„Önként* *vállalt önkormányzati feladatok”* eredeti előirányzatként – a Támogatottnak bruttó 1 000 000 Ft, azaz egymillió forint támogatást nyújt 2023. szeptember 1. napja és 2023. december 31. napja közötti időszakban. A Rendeletben megállapított összeg az Ellátási Osztály 10090 osztály *„Hajléktalan emberek felkarolása”* kódján került megtervezésre.

3.) Támogató vállalja, hogy a támogatást a Támogatott részére az aláírást követően 15 napon belül a Támogatott 11784009-20200817 számú bankszámlaszámára átutalással teljesíti.

4.) Támogató fizetési kötelezettségét a Feladat-ellátási Szerződésben szereplő bankszámlaszámától eltérő pénzforgalmi jelzőszámú bankszámlára akkor teljesíti, amennyiben a Támogatott cégszerűen aláírt dokumentumban jelenti be a változást.

5.) Támogatott kötelezettséget vállal arra, hogy a támogatást kizárólag az 1. pontban részletezett feladatok megvalósítására fordítja.

6.) A 2. pontban rögzített támogatási összegből bruttó 553 000 Ft az ellátottak támogatására, dologi kiadásaira fordítható, bruttó 447 000 Ft a rehabilitációs programban résztvevő 2 fő szociális munkás megbízási díjának fedezetéül szolgál.

7.) Felek rögzítik, hogy a fenti célok megvalósítására szánt támogatási összeg meghatározásának alapját előzetes igényfelmérés és az egyéni gondozási tervek képezik.

8.) Felek rögzítik, hogy ha valamely gondozott a rehabilitációban nem tud, vagy nem akar részt venni, a programból kikerül, ebben az esetbena Támogatott az előirányzott összeget a programba bevont további személyekre fordíthatja a Támogató előzetes írásbeli hozzájárulásával.

9.) Amennyiben valamelygondozott a rehabilitációs folyamatból a rehabilitáció megkezdése után, de még a program befejezése előtt bármely okból kiesik, és a fennmaradó támogatási összeg felhasználása a programban bennlévők javára már nem lehetséges, úgy az addig felhasznált összeg és a rehabilitációra szánt teljes összeg különbözetét a Támogatott a Támogató részére köteles a 10. pontban foglalt határidőig visszafizetni.

10.) Támogatott a tárgyévet követő év január 31. napjáig szakmai és pénzügyi beszámolót köteles készíteni a Támogatónak az 1. pontban részletezett feladat teljesüléséről, a pénzügyi mutatószámainak alakulásáról.

11.) Az elszámolás alapja a szervezet nevére kiállított és a támogatott feladat megvalósításához kapcsolódó beszerzésekről szóló számla, szerződés vagy megrendelés hitelesített másolata (átutalásos számla esetén az átutalási banki bizonylat másolata is.). A számlák eredeti példányára rá kell vezetni, hogy *„….Ft a Budapest II. kerületi Önkormányzat Z…./2023. szerződés terhére elszámolva*.”, majd el kell látni a képviselő vagy meghatalmazottja aláírásával és dátummal. A számlát/számlákat ezt követően le kell másolni, és hitelesíteni „*a másolat az eredetivel mindenben megegyezik*” szövegezéssel, és el kell látni a képviselő vagy meghatalmazottja aláírásával, dátummal. Az elszámolás része továbbá szöveges beszámoló a támogatás felhasználásáról.

12.) A gondozottaknak juttatott támogatások, dologi kiadások átadása átadás-átvételi elismervények alapján kerül sor. Azátadás-átvételi elismervények a támogatási összegek kiadásáról, illetve gondozottak részére megítélt anyagi juttatások - célhoz kötött felhasználásra - történő átadásáról szólnak. Az átadás-átvételi elismervényen minden esetben két tanú aláírása szükséges, továbbá a gondozott részéről szükséges egy nyilatkozat arra vonatkozóan, hogy a támogatást kizárólag a Támogatott által meghatározott célra használhatja fel. A gondozottak részére átadott dologi juttatásokról a Támogatott a számla másolatát, továbbá a gondozott általi - dologi juttatás átvételéről szóló - átvételi elismervényt köteles leadni.

13.) Támogatott jelen szerződés aláírásával tudomásul veszi, hogy az elszámolás alapját csak a Feladat-ellátási Szerződés aláírását követően kiállított tárgyévi számlák képezhetik. A Támogatott által befogadott számlák alaki vagy formai hiányosságaiért, az Szja- és Áfa-elszámolásokért a Támogató felelősséget nem vállal. Támogatott kijelenti, hogy tisztában van a számla jogszabály szerinti alaki és tartalmi követelményeivel. Az eredeti pénzügyi bizonylatok megőrzéséért és ellenőrizhetőségéért a Támogatott a felelős, a Támogatót e tekintetben semmilyen kötelezettség nem terheli.

14.) Támogató az általa nyújtott támogatás felhasználását a helyszínen ellenőrizheti. A támogatottat köteles az ellenőrzést előre egyeztetett időpontban lehetővé tenni. A Támogatott köteles az ellenőrzés során a Támogató megbízottjának átadni az ellenőrzéshez szükséges valamennyi iratot, illetve köteles biztosítani az iratokba való betekintést. Ez alól kivételt képez az ellátást igénybe vevőkre vonatkozóan az egészségügyi és a hozzájuk kapcsolódó személyes adatok kezeléséről és védelméről szóló 1997. évi XLVII. törvényben meghatározott egészségügyi adatok megismerése.

15.) Amennyiben a Támogató az ellenőrzés vagy az elszámolás során megbizonyosodik arról, hogy a támogatás összegét,illetve annak bármely részét a Támogatott nem a vonatkozó jogszabályielőírásoknak megfelelően, illetve nem a szerződés szerinti támogatási célra használta fel, írásban felszólítja a Támogatottat a támogatás összegének (illetve megfelelő részének) visszautalására, egyidejűleg a Támogató jogosult a szerződés azonnali hatállyal felmondani.

Támogatott ebben az esetben köteles a felszólításban megjelölt összeget a felszólítás kézhezvételététől számított 8 munkanapon belül - a Ptk. 6:48. § (1) bekezdésében megállapított, a felszólításban megjelölt határidőtől kezdődően számított késedelmi kamattal együtt a Támogató Raiffeisen Banknál vezetett 12001008-00201761-00100004 számlájára átutalással visszafizetni. A visszafizetési kötelezettség teljesítésének a napja az a nap, amikor a visszafizetési kötelezettséggel érintett összeget a Támogató bankszámláján a számlavezető jóváírta, vagy jóvá kellett volna írnia.

16.) Felek kötelesek minden olyan változásról, rendkívüli eseményről egymást értesíteni, amelyek az 1. pontban részletezett feladat tartalmára érdemi hatással vannak és egyeztetést, illetőleg további intézkedést igényelnek.

17.) Felek a szerződés céljára figyelemmel a rendes felmondás lehetőségét kizárják.

18.) Támogató a szerződés azonnali hatályú felmondására jogosult, ha Támogatott jogosulatlanul vette igénybe a támogatást vagy neki felróható okból megszegi jelen szerződésből, illetőleg az ezzel kapcsolatos, jogszabályokból eredő kötelezettségeit, így különösen, ha:

a) Támogatott a támogatást nem a jelen szerződésben meghatározott célra használja fel, vagy nem a jelen szerződésben rögzített feladatokat valósítja meg;

b) Támogatott akadályozza, vagy meghiúsítja a jelen szerződéssel kapcsolatos ellenőrzést;

c) Támogatott a Támogató által biztosított póthatáridőre sem tesz maradéktalanul eleget beszámolási kötelezettségének;

d) Támogatott bármely, jelen szerződésben foglalt nyilatkozatáról hitelt érdemlően bebizonyosodik, hogy az valótlan;

e) Támogatott késedelembe esik bármely, jelen szerződés teljesítésével összefüggő lényeges körülményben bekövetkezett változás bejelentésével.

19.) Amennyiben a Támogató a 18.) pontban foglaltak alapján a szerződést azonnali hatályú felmondással megszünteti, a támogatás teljes összegét, illetőleg annak a Támogatott által nem teljesített kötelezettségekkel arányos részét az erről szóló értesítés kézhezvételétől számított 8 napon belül köteles visszafizetni Támogató 15.) pontban meghatározott számlájára, továbbá köteles a 10.) pontban meghatározott részletes beszámolót készíteni és megküldeni Támogató részére, mellékelve a vonatkozó bizonylatok (számlák) 1-1 hitelesített másolati példányát.

20.) Támogatott jelen szerződés aláírásával tudomásul veszi, hogy a nyújtott támogatás kedvezményezettjének nevére, a támogatás céljára, összegére vonatkozó adatokat a Támogató a nyilvánosság biztosítása érdekében az Önkormányzat honlapján közzé teszi.

Támogatott jelen szerződés aláírásával hozzájárul ahhoz, hogy az adatai, továbbá az elszámolás részeként benyújtott dokumentumai  Budapest Főváros II. Kerületi Önkormányzat és Budapest II. kerületi Polgármesteri Hivatal, mint adatkezelők által az államháztartáson kívüli forrás átvételéről és az államháztartáson kívülre nyújtott támogatásokról szóló 4/2014. (II.21.) önkormányzati rendeletben meghatározott elszámolás elfogadásáig felhasználásra kerüljenek.

Az Önkormányzat és a Hivatal adatvédelmi és adatkezelési tájékoztatója a <http://www.masodikkerulet.hu/gyorsmenu/adatvedelem> címszó alatt érhető el.

21.) Támogatott jelen szerződés aláírásával egyidejűleg nyilatkozik arról, hogy lejárt köztartozása nincs, valamint a nemzeti vagyonról szóló 2011. évi CXCVI. törvény 3.§ (1) bekezdés 1. c) pontja alapján kijelenti, hogy átlátható szervezetnek minősül. Vállalja, hogy ezen nyilatkozatban foglaltak változása esetén a változásról haladéktalanul tájékoztatja a Támogatót. A Felek rögzítik, hogy a Támogatót azonnali hatályú felmondási vagy – amennyiben a teljesítésre még nem került sor – elállási jog illeti meg, ha a Támogatott a jelen pontban meghatározott nyilatkozatot valótlan tartalommal tette meg vagy a nyilatkozatban foglaltak változására vonatkozó tájékoztatási kötelezettségét elmulasztja.

22.) Felek a szerződés bármely okból történő megszűnése esetén kötelesek egymással elszámolni.

23.) Felek megállapodnak abban, hogy a jelen szerződésből eredő jogvitáikat elsősorban békés úton, egyeztetés útján kívánják megoldani. Amennyiben ez nem vezetne eredményre, úgy jelen szerződésből eredő jogvitáikat bírósági úton rendezik.

24.) Felek rögzítik, hogy a jelen szerződésben nem szabályozott kérdésekben az államháztartásról szóló 2011. évi CXCV. törvény és a végrehajtásáról szóló 368/2011. (XII. 31.) Korm. rendelet, valamint a Polgári Törvénykönyvről szóló 2013. évi V. törvény előírásai az irányadóak.

25.) A jelen szerződés a szerződésben foglalt kötelezettségek Támogatott és Támogató általi teljesítésével szűnnek meg.

26.) Jelen szerződés 4 oldalon, három szó szerint megegyező példányban készült, amelyet a Felek értelmezés és elolvasás után, mint akaratukkal mindenben megegyezőt jóváhagyólag írtak alá. Amennyiben nem egy napon történt a szerződés aláírása, a szerződés az utolsóként aláíró aláírása napján lép hatályba. A megállapodás aláírása egyidejűleg igazolja a kiadás jogosságát és összegszerűségét.

Budapest, 2023. év ……… hó…….napján

|  |  |
| --- | --- |
| …………………..  Budapest Főváros II. Kerületi Önkormányzat  (képv.: Örsi Gergely  Polgármester)  Támogató | ………………………………………  …………………………………..  Magyar Máltai Szeretetszolgálat Egyesület  (képv: Morva Emília  képv: Molnár Tamás)  Támogatott |

az *előterjesztés melléklete*

**Magyar Máltai Szeretetszolgálat**

**Utcai Gondozó Szolgálat**

**1013 Budapest, Feszty Árpád utca 6.**



**A II. KERÜLETBEN ÉLŐ HAJLÉKTALAN EMBEREK**

**REHABILITÁCIÓJÁT ELŐSEGÍTŐ PROGRAM**

**tervezet**

Budapest Főváros II. Kerületi Önkormányzat felkérésére a Magyar Máltai Szeretetszolgálat II. kerületi Utcai Gondozó Szolgálata az ellátási területen életvitelszerűen élő hajléktalan emberek rehabilitációját segítő programot az alábbiak szerint tervezzük megvalósítani:

Programidőszak: 2023. szeptember 1. – 2023. december 31.

A program célja: az ellátási területen, közterületen vagy egyéni lakhatásra nem alkalmas építményben élő emberek egyéni támogatása annak érdekében, hogy a hajléktalan életmód felszámolásában segítsük őket.

Tervezett ellátotti létszám: 4 fő

Tervezett szakmai létszám: 2 fő

Ez a rehabilitáció egyénre szabottan kialakított, minden, a programba bevont személy számára egyéni gondozási tevékenységet határoz meg annak érdekében, hogy a hajléktalan személy életminősége javuljon, ezzel lehetőséget adva a társadalomba való visszailleszkedésre. A program egyik legfontosabb eleme az, hogy az Önkormányzat jóvoltából a segítők eszköztára kibővül, erőforrások biztosíthatók a program sikere érdekében az ügyfelek részére.

Az utóbbi évek tapasztalatai azt mutatják, hogy kevés olyan ügyfél van jelenleg a kerületben, aki kellően motivált ahhoz, hogy a programban részt vegyen, illetve elhagyja jelenlegi „lakóhelyét” és elfogadja a segítségünket. A kiválasztási folyamat során határozzuk meg az egyéni célokat, felmérve a rászoruló emberek lehetőségeit, képességeit. Az egyéni célok között szerepelhet intézményi elhelyezés, egyéni lakhatási forma támogatása, motivációs eszközök biztosítása (pl. ruhanemű, élelmiszercsomag, tisztasági felszerelések), személyre szabott eszközök biztosítása (pl. hallókészülék, háztartási eszközök, gyógyászati segédeszközök stb.), illetve olyan lehetőségek biztosítása, melyek közvetetten segítik a hajléktalan embereket abban, hogy mindennapi ügyeiket intézzék, segítve őket az előre lépésben (pl. BKK bérlet, BKK menetjegyek, mobiltelefon és feltöltőkártya, stb.)

A rehabilitációs program egyik előnye lenne, ha az adott keretösszegeket szabadon tudjuk felhasználni a bevont ügyfelek számára, rugalmas átcsoportosítási lehetőségekkel, a keretösszeget nem túllépve. Lakhatási költségek mellett „motivációs csomagok” összeállítására is van lehetőségünk. Azon ügyfeleknek, akik nagy valószínűség szerint foglalkoztatásba kerülnek, utazási támogatásként bérletet tudunk vásárolni. A gondozási folyamatok előrehaladtával több esetben kiderülhetnek előre nem látott körülmények. Egy-egy hajléktalan személy nézőpontja, meglátása, vágya sokat tud változni rövid idő alatt. A huzamosabb ideig közterületen való tartózkodás és a szenvedélybetegség tud olyan hatással lenni a gondozottakra, hogy elveszítik a realitás érzékelésüket. Olykor elérhetetlennek tűnő célokat fogalmaznak meg, máskor pedig úgy gondolják, hogy irreális képességek birtokában vannak. A szociális munkások feladata, hogy ezeket az irányokat összeszedjék, és a gondozottal közösen kitalálják a legmegfelelőbbet, mely nemcsak tüneti kezelést nyújt, hanem hosszú távon próbálja meg az adott kliens helyzetét adekvát módon javítani. A meghatározott keretek révén maga a program kap egy rugalmas kiszámíthatóságot, valamint biztosított a támogatás abban az esetben is, ha az eredeti tervek tévútra viszik a segítőt vagy a segítettet.

A programban **4 fő** hajléktalan személy egyéni gondozási tevékenységét, támogatását szeretnénk megvalósítani, akiknek helyzete különböző, így egyéni támogatási tervet készítünk számukra, mely tartalmazza a szociális munka lépéseit és a biztosított eszközöket is.

Rehabilitációs tevékenységünk célja az, hogy az egyéni gondozási tervek mentén haladva, a bizalmi kapcsolatok kiépítésével, gondozottjainkat elindítsuk az utcai életvitel felszámolásához vezető úton.

Tervünk az, hogy egyéni szükségleteik alapján, illetve motivációjukat felhasználva igyekezzünk őket minél inkább kiragadni a hajléktalan közegből. Ennek lépéseit reálisan látva, lépcsőzetesen tudjuk e célokat elérni. Természetesen látjuk ennek nehézségeit is, hiszen az utcai életvitelt folytató hajléktalan emberek mentális állapota elég instabil, kisebb negatív csalódás miatt képesek feladni a már elért eredményeket is. Ebben az esetben a cél az, hogy a már elért eredményeket igyekezzünk megtartani. A program folyamán nagy hangsúlyt fektetnénk arra is, hogy rendszeres munkaviszonyt létesítsenek. A programba bevont hajléktalan emberek támogatási összegét személyre szabottan határoztuk meg.

A bevonni kívánt hajléktalan emberek egyéni szükségleteit szem előtt tartva, a gondozottakkal végzett egyéni esetmunka mellett igyekszünk felkutatni olyan, a kerülethez közeli, vagy a kerületben elérhető alternatív lakhatási lehetőségeket, amelyek gondozottaink számára elfogadottabbak, figyelembe véve mind jövedelemszerzési lehetőségeiket, kapcsolatrendszerüket, mind a kerülethez való ragaszkodásukat.

A programban **2 fő szociális munkás** alkalmazását tervezzük. A megbízási díjakat havi keretben számoljuk, mert a tapasztalat azt mutatja, hogy az egyéni gondozási terv megvalósítását nem lehet időkeretekkel lefedni, a szakmai munka rugalmasságát a havi teljesítés tükrözi a leginkább. Gyakran tapasztaljuk, hogy a szociális eszközök nem mindig elegendőek a hajléktalan ellátásban. A hosszú ideje hajléktalanként élő személyek mentálisan is segítségre szorulhatnak. A bevont ügyfelek számára intézményünk pszichológus és pszichiátert biztosít, aki igény esetén tudná segíteni munkánkat.

A kiválasztott, kiemelt gondozottakkal megállapodást kötünk a program elején annak érdekében, hogy ez a támogatási lehetőség számukra is együttműködési kötelezettségekkel járjon. Reményinek szerint az írásos együttműködési megállapodás miatt a 4 fő gondozottunk számára egyértelmű lesz, hogy a programban a támogatások megvalósulása elvárásokhoz kapcsolódik.

A meghatározott keretösszeg és programidőszak alkalmas arra, hogy rávilágítson az ilyen egyéni támogatási rendszerek rugalmasságára, ugyanakkor várhatóan 4 hónap nem elegendő ahhoz, hogy lényeges és érdemi eredményeket érjenek el a régóta közterületen elő hajléktalan emberek. Számukra ez a lehetőség megindításként szolgálhat, és kezdete lehet egy több hónapig, akár több évig tartó fejlődésnek, szociális előrelépésnek.

Az egyéni gondozás és a rugalmasan felhasználható keretösszegek miatt ez ilyen és ehhez hasonló programokat lehetőségnek tartjuk, hogy a szokásos kliséktől és esetkezelési menetektől eltérő gondozása stratégiát valósítsunk meg. Reményeinek szerint ez a támogatási forma a II. kerületben is hosszú ideig meg tud maradni, és 2024-re újra indulhat egész éves viszonylatban, több bevont ellátottal.

**Tervezett költségek**

|  |  |  |
| --- | --- | --- |
| **Rehabilitációs program költségeinek terve** | | |
| **I. Ellátottak támogatása, dologi kiadások:** | |  |
| személyre szabott támogatás 4 fő részére (egyéni tervek alapján) | 320.000 Ft |
| eszközök téli utcai ellátáshoz | 143.200 Ft |
| BKK menetjegyek | 90.000 Ft |
| **Összesen** | | 553.200 Ft |
| **II. Megbízási díj és járulékai:** | | 446.800 Ft |
| 2 fő szociális munkás megbízási díja  (4 hónap, havi bruttó 50.000 Ft) | |
| **Mindösszesen:** | | **1.000.000 Ft** |

Budapest, 2023. június 30.

Aba Botond Csaba

intézményvezető

Krisztinavárosi Hajléktalan Centrum